google/wiki40b huggingface dataset:
Blågrått høstfly

Utseende

Et middelsstort (vingespenn 31 – 37 mm), kraftig, grått nattfly. Kroppen og forvingen er grå eller gråbrune, ofte med et markert blålig eller fiolett skjær. Forvingen er avrundet, med fire svarte flekker langs forkanten. Et mørkbrunt, diffust tverrbånd går gjennom nyremerket. Nyre- og ringmerkene er lystkantede men ofte utydelige. Bakvingen er lysgrå, mørkere langs ytterkanten.

Levevis

Arten forekommer på ulike steder der det vokser løvtrær. Den overvintrer som egg, larvene lever først på ulike urter, etter hvert på løvtrær som eik, selje og hagtorn. De voksne sommerfuglene flyr om natten fra slutten av august til begynnelsen av oktober.

Utbredelse

Blågrått høstfly finnes over det meste av Europa, og er ellers kjent fra den asiatiske delen av Tyrkia og fra Libanon. I Norge er den vanlig nord til Lom i Oppland.
Komorenes flagg

Komorenes flagg ble tatt i bruk 2003. Det har fire horisontale bånd i gult, hvitt, rødt og blått og et grønt triangel på venstre side. I trianglet er det en hvit halvmåne og fire hvite femtakkede stjerner. Både de horisontale båndene og stjernene representerer landets fire hovedøyer: Mwali, Njazidja, Nzwani og Mayotte. Den sistnevnte tilhører Frankrike, men Komorene gjør krav på den. Halvmånen, stjernene og den grønne fargen er tradisjonelle symboler for islam.
Samme flagg benyttes som nasjonalflagg, handelsflagg, statsflagg og orlogsflagg.
Fra 1978 til 2001 var Komorenes flagg helt grønt med halvmånen og de fire stjernene. Flagget forekom i en rekke varianter, sist med påskrift en «Allah» og «Muhammed» i hvitt. I årene 1975-1978 var flagget delt i rødt over grønt med halvmånen og stjernene i kantonen.
Fusilier

En fusilier var en fotsoldat bevæpnet med en fusil, et flintelåsgevær, tidlig på 1600-tallet. Betegnelsen er senere benyttet om lett infanteri.
Dorgon

Bakgrunn

Dorgon var sønn av Nurhaci og en av hans koner, Hsiao-lieh (også skrevet Xiao-lie eller Xiaoliewu, som fikk tittelen keiserinne av Dorgon rett før han døde), og onkelen til den første av Qing-dynastiets keisere, Fu Lin.

Regent

Dorgon ble regent i 1643 og ble raskt en mektig mann. Etter å ha avslørt angivelige kupplaner fra Hooge mot hans regenskap den 6. mai samme år, ble Hooge fratatt sin fyrstetitler og hans medsammensvorne henrettet. Dorgon skiftet raskt ut Hooges støttespillere (for det meste fra de gule banner) med sine egne folk, og fikk på den måte tetytere kontroll med ytterligere to bannere. I tidlig juni 1644 hadde han fast kontroll.  Han regjerte så å si uinnskrenket i Shunzhi-keiseren sted mens denne var mindreårig. Han var ved siden av Nurhaci en av de viktigste veiberedere for Qing-dynastiet. Det var han som i 1644 kommanderte den mandsjuhæren som erobret Beijing.
Det var Dorgon som i 1645 utferdiget det ediktet som tvang alle hankinesere å rake av seg håret på pannen og bære hårpisk i nakken. Straffen det ble truet med for å la være, var henrettelse. Helt til Qing-dynastiets undergang på tidlig 1900-tall holdt denne bestemmelsen.
Han døde brått under en jakt i Kharahotun (Chengde i provinsen Hebei).
Dorgon ble etter sin død gitt keisertittel – den eneste gangen dette skjedde under Qing-dynastiet. Han fikk tittelen «Maode Xiuyuan Guangyie Dinggong Anmin Lizheng Cheng Jingyi Huangdi» (懋德修遠廣業定功安民立政誠敬義皇帝). Selv Shunzhi-keiseren bøyde seg dypt tre ganger foran hans kiste.
Noen måneder etter at Dorgon døde ble han fordømt av Qing-dynastiet og anklaget for diverse forbrytelser, men ble rehabilitert 130 år senere av keiser Qianglong.
LGA 775

Tekniske spesifikasjoner

Visse Pentium 4 prosessorer og visse Pentium D prosessorer brukte LGA 775-sokkelen. I juli 2006 lanserte Intel skrivebordsversjonen av Core 2 Duoen (med kodenavnet Conroe), som også bruker denne sokkelen, det samme gjør den senere Core 2 Quad. Intel byttet fra Socket 478 til LGA 775 fordi den nye typen pinner gir bedre strømfordeling til prosessoren, hvilket lar front-sidebusshastigheten til å bli økt til 1600 MT/s. T-en i Socket T kom fra den planlagte Tejas-prosessoren, som skulle erstatte Prescott-prosessoren. Enda en fordel med det nye sokkeldesignet er at nå har hovedkortet kontaktpinnene, istedenfor prosessoren, hvilket minske sjansen for at pinnene blir bøyd.
Prosessoren blir presset inn av en belastningsplate, istedenfor direkte av menneskehender. Den som installerer løfter belastningsplaten, putter prosessoren i sokkelen, og lekker platen over prosessoen, og låser den på plass ved hjelp av en spak. Trykket som belastningsplaten legger på prosessoren gjør at prosessoren får god kontakt med pinnene i sokkelen. Belastningsplaten har et stort hull i midten for å la et kjøleelement kjøle ned prosessoren.

Forbedringer i varmeavledning

Trykket fra belastningsplaten gjør at prosessoren er helt vannrett, som gjør at prosessoer får optimal kontakt med kjøleelementet som tar varme vekk fra prosessoren. Denne sokkelen introduserte også en ny metode for å koble på et kjøleelement på overflaten til prosessoren. Med LGA 775, blir kjøleelementet koblet direkte til hovedkortet ved fire punkter, sammenlignet med to punkter på Socket 370. Dette var for å unngå faren ved vifter og kjøleelementer som ville falle av under transport. LGA 775 har også bedre varmeavledning enn Socket 478, men prosessorene som bruker LGA 775 kjører naturlig varmere.
Verdal fengsel

Verdal fengsel er et fengsel med lavere sikkerhetsnivå som ligger i Verdal i Nord-Trøndelag og er underlagt Kriminalomsorgens region nord. At fengselet har lavere sikkerhetsnivå (tidligere betegnet som åpent fengsel) betyr at det er innrettet med færre fysiske sikkerhetstiltak enn fengsler med høyt sikkerhetsnivå. Fengselet har ordinær kapasitet på 60 plasser. Fengselet hadde i 2007 24 ansatte. Rundt 800 innsatte soner i Verdal fengsel per år. Det er åpen soning og de fleste soner straffer fra 25 til 30 dager. Fengslet brukes hovedsakelig mot straffedømte i mindre alvorlige saker, men også for soning av siste del av lengre dommer.
Rundt 18 500 personer sonte ved anstalten i perioden 1973-2004. I 2007 sonet de fleste straffer for bøter, bedrageri/utroskap og legemsbeskadigelse. Deretter kom motorvognkjøring i ruset tilstand, narkotika. Ifølge fengselsdirektør Per Kristian Aunet er størstedelen av de innsatte personer som har rotet det til på et eller annet vis, uten at de kan kalles harde kriminelle.
En av fengselets hovedbeskjeftigelser er produksjons av Europaller. Palleproduksjonen har siden starten vært et i samarbeid med bedriften Aven AS.

Historie

Fengselet startet driften sommeren 1973, men ble ikke offisielt åpnet før den 6. desember 1973. Den het opprinnelig Verdal Arbeidskoloni, men i 2001 ble navnet endret til Verdal fengsel. Fengslet ble etablert i en leir som tilhørte Sivilforsvaret og som tidvis ble benyttet av dem. Først i 1995 opphørte Sivilforsvarets eierskap til leiren. Fengselet fikk en egen kvinneavdeling i 1997. Rolf Stokke ble tilsatt som arbeidskoloniens første inspektør. I 2004 var stedets leder Ole Nakstad og siden 2007 har Per Kristian Aunet vært leder.
Queen of the Damned

Handlingen

Den legendariske vampyren «Lestat» (Townsend) har våknet fra flere hundre års dvale, og som rockestjerne opplever han å få millioner av fans. Den slumrende vampyrdronningen «Akasha» (Aaliyah) vekkes, og også hun vil erobre verden, men trenger hjelp av «Lestat».
«Jessie» (Moreau) studerer filosofi og paranormale fenomener med fanatisk iver for å lære mer om sin egen families historie. Hun kartlegger «Lestat»s lange og ensomme ferd, og «Lestat» blir fascinert av «Jessie». Problemene dukker opp når alle vampyrers mor stiger opp fra gravkammeret med ett mål for øye: verdensherredømme. «Akasha» trenger «Lestat»s musikalske makt for å innfri ambisjonene, og han faller for dronningens farlige flørting. Men følelsene for «Jessie» er sterkere enn Lestat liker å innrømme. Valget han tar, vil avgjøre om vampyrene overtar all makt på jorden.
Sinbad

Sinbad (også skrevet Sindbad) eller Sinbad sjøfareren (på arabisk سندباد‎ Sin-di-bad og persisk ‏سندباد‎ Sand-baad) er en arabisk oppdiktet sjømann fra dagens Irak  som er kjent fra Tusen og en natt, en orientalsk samling folkelige eventyr opprinnelig fra 900-tallet, men som kom til Europa i fransk oversettelse på 1700-tallet. Der er Sinbad helt og hovedperson i fortellingene om de fantastiske sju sjøreisene hans. Historiene om Sinbad skal imidlertid ikke være med i de eldste versjonene av samlingen. I tillegg til fantasifulle overdrivelser og beskrivelser av fabeldyr, spennende steder og annet, inneholder fortellingene også forestillinger araberne hadde om områdene i Det indiske hav vest for Afrika. 
Fortellingene om Sinbad sjøfareren er de mest berømte i Tusen og en natt sammen med «Aladdin og den forunderlige lampen» og «Ali Baba og de førti røverne». 
Historiene om Sinbad har inspirert flere fortellinger siden og blitt tatt opp i populærkulturen, blant annet i flere eventyrfilmer, for eksempel den amerikanske Sinbad, sjøfareren fra 1958, og animasjonsfilmer, deriblant den japanske Arabian Naito Shindobatto no Bōken, en tegnefilm produsert for fjernsyn i 52 episoder 1975-1976. I nyere tid har særlig den canadiske serien The Adventures of Sinbad (1996-98) med 44 epioder hatt stor utbredelse, og blitt vist på norsk tv.
Døsen mikrokraftverk

Døsen Kraftstasjon

Like bortenfor, ved den gamle taubanen til Harastølen, ligger Døsen Kraftstasjon fra 1915. 
Den ble nedlagt i 1979. Bygningen er restaurert, med intakt maskineri.
Goephanomimus

Utseende

Middelsstore, avlange trebukker. Antennene er tynne og litt lengre enn kroppen. Hode og pronotum er forholdsvis små. Pronotum er tønneformet uten tenner på sidene, innsnevret ved roten. Dekkvingene er jevnbrede, beina ganske spinkle.

Levevis

Larvene inne i små greiner og kvister.

Utbredelse

Artene lever på Madagaskar.
Åpne Dører

Åpne Dører er en tverrkirkelig, internasjonal misjonsorganisasjon som arbeider for og støtter forfulgte kristne i over 70 land. 
Åpne Dører ble etablert i 1955 av hollenderen Broder Andreas. Internasjonal leder idag er Dan Ole Shani. Organisasjonen har kontorer i Australia, Brasil, Canada, Danmark, Sverige. Frankrike, Tyskland, Nederland, Indonesia, Italia, Sør-Korea, Malaysia, New Zealand, Norge, Filippinene, Singapore, Sør-Afrika, Spania, Sveits, England og USA.
Mutagenix

Mutagenix er en tidligere Live Linuxdistribusjon fra USA som var basert på Slackware. Distribusjonen var basert på Live CD skript.
Distribusjonen var beregnet på 32-biter i486, og benyttet intet skrivebordsmiljøene GNOME, KDE og Xfce.
Versjon 2.4.26 ble lansert 12. februar 2005. Siste versjon var 2.6.8.16 som ble lansert 26. februar 2007.
Poledance

«Poledance» (fra engelsk: «påle»/«stolpe» + «dans») er  en form for scenekunst, som er en kombinasjon av dans og  turn. I sammenheng med en fastmontert vertikal svingstang, utøves dans og turn.
Mesterskap for amatører og profesjonelle utøvere finnes i flere nasjoner. Tina Hagberg vant første norske mesterskap i "Pole Sport" i Lillestrøm 2014. 
Det finnes treningsstudioer som har stolper til poledance som også blir benyttet av mosjonister. Stolpene som også brukes i «polefitness» blir tidvis benevnt som «strippestang», selv i tilfeller hvor det ikke påpekes en eventuell sammenheng mellom stripping og «polefitness».

Navn

«Stolpedans» har blitt brukt av NRK i 2012.
«Strippedans» har blitt brukt som et synonym (av Dagbladet) i 2011, for å beskrive en 
«poledance» der stripping ikke var involvert.
Gyllenhaleus

Utseende

Middeslsstore til nokså store (9,5 - 16 millimeter), avlange og slanke, ganske flate, blanke, brunrøde bladbiller med svarte tegninger. Antennene er noe kortere enn hode + pronotum med 11 ledd. Hodet har en forlenget "snute" mellom antennefestene, denne er firkantet og omtrent så lang som resten av hodet. Pronotum er avrundet firkantet, dekkvingene nokså lange og nesten jevnbrede, med 8-10 rader av nokså grove punkter, uten opphøyde lengderibber. Beina er temmelig korte.

Levevis

Både larver og voksne lever på planter og eter fra dem. Artene lever på planter i familiene Costaceae og Zingiberaceae.

Utbredelse

Artene lever i Sentral-Afrika.
Fortet ved Jutphaas

Fortet ved Jutphaas eller Fort Jutphaas er et av forsvarsverkene som hører til den nye hollandske vannlinjen. Det befinner seg i kommunen Nieuwegein i den nederlandske provinsen Utrecht, der det er plassert øst i Nieuwegein på sørsiden av byen Utrecht. Fortet skulle forhindre angrep på Utrecht via Overeindseweg og forsvare et smalt område mellom Jutphaas og Houten som ikke kunne inunderes. Fortet ved Jutphaas var opprinnelig en skanse med bastioner omgitt av en vollgrav. Det er avlangt, med en innsnevring slik at det har form som et timeglass.
Dagens fort er den andre fortifikasjonen på dette stedet, i sin regjeringstid lot Frederik Hendrik av Orange-Nassau to jordvoller bli bygget her slik at Overeindseweg kunne forsvares når området ble satt under vann. Det andre forsvarsverket ble bygget ca. 1820 og utvidet med blant annet et forsterket, halvrundt vakthus i 1846-48. Senere ble batteriene ved Overeindseweg bygget lengre øst, og dette førte til at fortet ikke ble opprustet i 1880.
Under den andre verdenskrig var fortet det viktigste radiokommunikasjonssenteret på nederlandsk grunn for den tyske Kriegsmarine under ubåtkrigen. I 2008 har fortet to eiere, Nieuwegein kommune og vinhandel Trouvaille, vinhandelen holder til i redutten mens en speidergruppe bruker resten av fortet.

Fortets deler

Fortet ved Jutphaas er avlangt og plassert tvers over tilgangsveien det skulle bevokte. Det har form som en skanse met bastioner. Det forsterkede vakthuset ble anlagt på landsiden, på stedet der fortet er på sitt smaleste. Vakthuset er bygget slik at skyttere kunne forsvare fortets smaleste del.
Anomonyx

Utbredelse

Arten er bare kjent fra Uruguay.
Åkær amt

Åkær amt ble opprettet i 1662 av det tidligere Åkær len. Det hadde sitt navn etter hovedgården Åkær. Amtet bestod kun av ett enkelt herred, nemlig Hads. Amtet ble nedlagt ved reformen av 1793, og inngikk deretter i Århus amt.
Ved folketellingen i 1787 hadde amtet 6024 innbyggere.
Château-Salins

Historie

Château-Salins ble først navngitt i 1346 som Chastelsalins. Etter den franske revolusjon ble byen en kort periode kalt Salines Libres. Fra 1800 til 1871 hørte Château-Salins til departementet Meurthe-et-Moselle, og fra 1871 til slutten av første verdenskrig var byen en del av Tyskland. Da byen igjen ble fransk i 1919 ble byen en del av departementet Moselle.
Lerchenfeldbreen

Lerchenfeldbreen er en isbre som siger vest-nordvestover mellom Bertrab Nunatak og Littlewood Nunataks i Coats Land i Antarktis Den flyter sammen med sørsiden av Schweitzerbreen før de munner ut i enden av Vahselbukta.
Breen ble oppdaget av Den tyske antarktisekspedisjonen 1911–13 under Wilhelm Filchner, som ga breen navn etter Hugo Graf von und zu Lerchenfeld auf Köfering und Schönberg, som støttet ekspedisjonen økonomisk.
Forstoppelse

Obstipasjon eller forstoppelse er en tilstand i fordøyelsessystemet hvor et individ opplever hard avføring som er vanskelig å eliminere. Det kan være ekstremt smertefullt og i alvorlige tilfeller lede til symptomer på tarmobstruksjon. Konstipasjon kan noen ganger brukes i en mer generell betydning mens obstipasjon da viser til en alvorlig konstipasjon. Årsaker til forstoppelse kan være kostholdsbetingede, hormonelle, bivirkninger av medisiner og anatomiske. Behandlingen skjer med endring av kostholdsvaner, lakserende midler, fiberterapi, klyster og i sjeldne tilfeller plukking eller kirurgi.
Forstoppelse defineres som avføring to eller færre ganger per uke samt unormalt mye trykking for å få tømt seg, og/eller hard og knollete avføring, og/eller følelse av ufullstendig tømming. Problemet er omfattende blant eldre mennesker og er vanligere blant kvinner enn menn. 20% av befolkningen har forstoppelse og 10% bruker avføringsmidler.

Symptomer

Ved ordinær forstoppelse vil avføringen være hard og vanskelig å eliminere. Sterkt press kan forårsake hemorroider og anale fissurer. Magen kan bli oppblåst og diffust øm og krampetendens kan forekomme, til tider med forsterkede magelyder.
Mens mange mener at man bør ha tømming hver dag, er det helt vanlig å ha avføring en gang per uke så lenge det ikke medfører noen andre symptomer. Dette avhenger av kostvaner, fysisk aktivitet og ulike andre faktorer.
Alvorlige tilfeller kan utvise symptomer på tarmobstruksjon (oppkast, svært øm mage) og «paradoksal diaré» der mykt avføringsmateriale fra tynntarmen passerer det komprimerte materialet in colon.
Obstipasjon hos barn kan føre til at barnet gjør på seg (enurese og enkoprese).

Tiltak

Dersom tilfellet ikke har blitt for ille, og ikke har vart så lenge, kan det hende du selv kan lindre forstoppelsen ved å spise bløt frukt, som for eksempel pære el. myk mango, (ikke hard frukt eller citrusfrukt), grove kornprodukter (minst 80% fullkorn, fullkornsknekkebrød er kjempefint), kli eller sure melkeprodukter, som for eksempel cultura. Mat med mye fett, sjokolade, ost, is osv., burde ikke spises før forstoppelsen er lindret.
Harbo

Harbo er et tettsted i Heby kommune i Uppsala län i landskapet Uppland i Sverige. I 2010 hadde tettstedet 721 innbyggere.
Vi seiler

Innhold

Filmen skildrer en seilas med Oslo Sjømannsskoles skip «Christian Radich» sommeren 1947. Skipet besøker havner i Lisboa, Casablanca, Madeira og Azorene.
Beleiringen av Rouen (1562)

Beleiringen av Rouen varte fra 28. september til 26. oktober 1562 under Hugenottkrigen og var en avgjørende seier for katolikkene, som klarte å ta Rouen fra hugenottene.
Kapp Matapan

Kapp Matapan (gresk Κάβο Ματαπάς eller Ματαπά), også kalt Cape Tainaron (Ακρωτήριον Ταίναρον) eller Cape Tenaro, ligger på spissen av Manihalvøya i Hellas.
Kapp Matapan er det sørligste punktet på Fastlands-Hellas, og det nest sørligste punktet i Fastlands-Europa. Den skiller Messeniabukten i vest fra Laconiagulfen i øst. Som det sørligste punktet på Fastlands-Hellas er det en viktig hvileplass for trekkfuglene på de årlige migrasjoner på vei til og fra Afrika.
Fartsgrenser i Ukraina

Fartsgrenser i Ukraina er 50 km/t innen tettbygd strøk og 90 km/t utenfor tettbygd strøk, med mindre noe annet er skiltet. I boligområder og områder som primært beferdes av fotgjengere, er vanlig hastighet 20 km/t.
På motortrafikkveier kan fartsgrensen være skiltet opp til 110 km/t, mens motorveier kan ha fartsgrenser opp til 130 km/t. Fartsgrensene kan avvike fra det som er skiltet for bestemte typer kjøretøy, for eksempel tyngre kjøretøy. For sjåfører med opp til to års erfaring, gjelder en egen begrensning på 70 km/t.
John Howard

Utmerkelser

Howard er følgesvenn av Australiaordenen og har mottatt Hundreårsmedaljen. Han er tildelt høyeste grad, stjerne, av Salomonøyenes orden. I i januar 2009 mottok han den amerikanske utmerkelsen Presidentens frihetsmedalje. Howard ble i 2012 utnevnt til medlem av Order of Merit av dronning Elisabeth.
Sessumsbreen

Sessumsbreen er en isbre som flyter ut i bunnen av Henryfjorden på nordsiden av Thurston Island. Den ble navngitt av Advisory Committee on Antarctic Names (US-ACAN) etter kapteinløytnant Walter Sessums, en helikopterpilot i den østlige gruppen under U.S. Navy Operasjon Highjump, som tok flyfoto av Thurston Island og nærliggende kyststrøk, 1946-47.
Imaginaerum (film)

Handling

Filmen forteller historien til Tom, en eldre mann som lider av demens. Fordi han har hatt lidelsen i mange år, har han gått tilbake til barndommen. Han husker absolutt ingenting av sitt voksne liv; hans venner, musikk og minnene om sin familie er bare et svakt minne i hans skjøre sinn. Det eneste han har igjen er fantasien til en ti år gammel gutt. Da han går inn i koma virker det som om han aldri vil få tilbake det han har mistet og han drar rundt i sin fantasiverden på jakt etter svar og minner. Hans datter, Gem, kjemper på sin side en desperat for å finne tilbake til det båndet hun hadde med sin far i den virkelige verden. Gems prosjekt virker nesten umulig, men til slutt klarer hun å etablere kontakt og de to gjenforenes før han dør.
Taigahumle

Kjennetegn

Taigahumlen har som de andre humlene i jordhumlegruppa to gule bånd, et på brystet og et på bakkroppen. Bakkroppsspissen er hvit. Den kan kjennes fra andre jordhumler på sine lange og litt mørke vinger. Taigahumlen har i perioder blitt sett på som en variant av liten jordhumle. Den gule pelsfargen er lysere enn hos stor jordhumle, og er mer som hos liten jordhumle.

Bolet

Liten jordhumle bygger nesten alltid sine bol nede i jorda i et musebol nede i en musegang. Men vi kan finne bolet på andre steder også, men det helt typiske er nede i jorda, og derav navnet.

Utbredelse

Vi finner taigahumlen i det indre østlandet fra Aust-Agder og nordover til godt nord for Trondheim. Enkelt funn er blitt gjort så langt nord som til Tromsø.
Geotermi

Geotermi (av gresk «geo» som betyr jord, og «thermos» som betyr varm) refererer til jordvarme som kommer fra jordens eller en annen planets indre. Jordvarmen har en temperatur på mellom 4000–5000 grader celsius i sentrum, men selv lenger oppe, innenfor jordskorpen, kan temperaturen være svært høy. Jordens indre skaper varme i kjernen, og gjennom kjernefysisk nedbryting av av radioaktive grunnstoff i både mantelen og jordskorpen. For hver km innover øker temperaturen med ca. 30 °C.Jordas indre varme bidrar til vulkanisme, og vanndamp og CO2 bidrar til en drivhuseffekt som muliggjør livet på Jorda.
Man kan gjøre nytte av geotermisk energi. I et geotermisk energikraftverk borer man seg ned gjennom jordskorpen til store dyp, inntil 8.000 meter. Det er mulig å varme opp vann til å drive en dampturbin ved hjelp av jordvarmen. Denne energien omdannes til elektrisitet. Det produseres elektrisk energi fra geotermiske energikraftverk i minst 20 land, og den er den viktigste energikilden i noen enkelte land som Island. Geotermisk energi er også viktig for New Zealand.
Geotermisk energi kan brukes til produksjon av elektrisitet eller til oppvarming (geotermisk fjernvarme). For å kunne produsere elektrisitet må temperaturen normalt være mer enn 150 grader celsius. Temperaturer over 40 grader celsius kan brukes i oppvarming. I Norge utnyttes det per geotermisk varme bare i småanlegg til oppvarming.
Nixierør

Historie

Nixierøret ble utviklet av en liten vakuumrør-produsent ved navnet Haydu Brothers Laboratories, og ble introdusert i 1954 av Burroughs Corporation som kjøpte Haydu og eide navnet Nixie som et varemerke. Navnet Nixie kommer fra "NIX I", en forkortelse for "Numeric Indicator eXperimental No. 1"

Anvendelser

Nixierør har blitt brukt i mye elektrisk utstyr som f.eks. voltmetre og frekvenstellere. De er også blitt brukt i kalkulatorer. De kan enten bli drevet ved at alle rørene er tent samtidig eller ved multipleksing.
Wolfe Creek (krater)

Wolfe Creek-krateret er et nedslagskrater i Vest-Australia. Det ligger i den nordøstlige delen av Store Sandørken, ca. 150 kilometer sør for byen Halls Creek. Krateret er del av Wolfe Creek Meteorite Crater National Park.
Krateret er rundt 875 meter i diameter og 60 meter fra kanten av krateret til den nåværende bunnen av krateret. Meteoritten som skapte krateret er anslått til en masse på rundt 50 000 tonn. Alderen er anslått til under 300 000 år.
Krateret ble oppdaget på flyfoto i 1947 og undersøkt to måneder senere. Det europeiske navnet på krateret kommer fra den nærliggende bekken Wolf Creek som ble oppkalt etter Robert Wolfe som var en gullgraver og butikkeier under gullrushet i 1880-årene.
Krateret har religiøs betydning for den lokale aboriginske Djaru-folket.
Harry Maguire

Landslaget

Han ble tatt ut i Englands tropp til VM i fotball 2018 i Russland.Han scoret på hodet i Englands kamp mot Sverige i kvartfinalen VM i Russland I 2018.
Monarkisme

Monarkisme er en statsteoretisk posisjon i favør av monarki, altså et arvelig konge- keiser- eller fyrstedømme. Den kan avgrenses fra diktatur ved at arveligheten av makten står sentral. Beslektet er rojalisme. Rojalister har vært og er personer som tar parti for et monarki i motsetning til republikanere, særlig i 1700- og 1800-tallets Storbritannia og Frankrike.
Begrepet er avledet fra franske monarchisme, igjen fra gammelfranske monarchie, «monarki», som kommer fra senlatin monarchia, lånt fra greske monarkhia, «absolutt styre», «enevelde», bokstavelig «styre av én», fra monos, «alene» + arkhein, «å styre».